钦定古今图书集成/明伦汇编/家范典/第013卷 > 《罔极赋》王禹偁
## 钦定古今图书集成/明伦汇编/家范典/第013卷 > 《罔极赋》王禹偁

“后周广顺太岁甲寅季秋戊子，实生吾身。禀粹和于
两仪，荷鞠育于二亲。粤自始孩，逮乎成人，求名得名，
干禄得禄。痛吾母之早终，受君羹而舍肉。丁吾父之
大忧，徙倚庐以食粥。被朝恩之抑夺，履人事而凄迷。
五鼎或来，羡仲由之斗米；三牲纵具，非茅容之只鸡。
岂无兄弟，各怀禄而凄凄。亦有子孙，方嬉戏乎孩提。”
冗食兮纪纲之仆，多病兮糟糠之妻。望松楸以暮泣，
履霜露而晨啼。今日何日？家人举爵。祝我寿考，劝我
欢乐。感悬弧于兹晨，念陟岵而泪落。换斑衣兮纯素，
变华颠兮总角。孰谓儒者，不如农夫？良田十亩，柔桑
百株。无求于人身，何忧其悔吝；必出于力养，不间乎
精麤。父母俱存，缊袍重襦；子弟匪懈，夕耕晓锄。鸡豚
掩豆，黍稷盈壶。草堂为寿，其乐只且。嗟乎吾不得而
及也，赋《罔极》而长吁！